Document ID: 32013D0480

DEĊIŻJONI TAL-KUMMISSJONI
tal-20 ta’ Settembru 2013
li tistabbilixxi, skont id-Direttiva 2000/60/KE tal-Parlament Ewropew u tal-Kunsill, il-valuri tal-klassifikazzjonijiet tas-sistemi ta’ monitoraġġ tal-Istati Membri bħala riżultat tal-eżerċizzju tal-interkalibrar u li tħassar id-Deċiżjoni 2008/915/KE
(notifikata bid-dokument C(2013) 5915)
(Test b’relevanza għaż-ŻEE)
(2013/480/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2000/60/KE tal-Parlament Ewropew u tal-Kunsill tat-23 ta’ Ottubru 2000 li tistabbilixxi qafas għal azzjoni Komunitarja fil-qasam tal-politika tal-ilma (1), u partikolarment it-taqsima 1.4.1(ix) tal-Anness V tagħha,
Billi:
(1)
L-Artikolu 4(1)(a)(ii) tad-Direttiva 2000/60/KE jesiġi li l-Istati Membri jħarsu, itejbu u jirrestawraw l-ilmijiet kollha tal-wiċċ bil-għan li jiksbu status tajjeb tal-ilma tal-wiċċ sa, l-iktar tard, 15-il sena wara d-data tad-dħul fis-seħħ tad-Direttiva, soġġett għal ċerti derogi, skont id-dispożizzjonijiet stipulati fl-Anness V tagħha. L-Artikolu 4(1)(a)(iii) tad-Direttiva 2000/60/KE jesiġi li l-Istati Membri jħarsu u jtejbu l-ilmijiet kollha artifiċjali u dawk immodifikati ħafna bil-għan li jiksbu potenzjal ekoloġiku tajjeb u status kimiku tajjeb tal-ilma tal-wiċċ sa mhux aktar tard minn 15-il sena wara d-data tad-dħul fis-seħħ tad-Direttiva, soġġett għal ċerti derogi, skont id-dispożizzjonijiet stipulati fl-Anness V tagħha. Skont il-punt (i) tat-Taqsima 1.4.1 tal-Anness V tad-Direttiva 2000/60/KE, ir-referenzi għall-istatus ekoloġiku għandhom jinftiehmu bħala referenzi għal potenzjal ekoloġiku fir-rigward ta’ ilmijiet artifiċjali u dawk immodifikati ħafna.
(2)
L-eżerċizzju tal-interkalibrar jipprevedi approċċ armonizzat sabiex jiġi definit wieħed mill-għanijiet ambjentali prinċipali tad-Direttiva 2000/60/KE, jiġifieri status ekoloġiku tajjeb.
(3)
It-Taqsima 1.4.1 tal-Anness V tad-Direttiva 2000/60/KE tipprevedi proċess li jiżgura l-komparabbiltà bejn ir-riżultati tal-monitoraġġ bijoloġiku tal-Istati Membri, li huwa parti ċentrali mill-klassifikazzjoni tal-istatus ekoloġiku. Dan jeħtieġ li r-riżultati tal-monitoraġġ bijoloġiku tal-Istati Membri u l-klassifikazzjonijiet tas-sistemi ta’ monitoraġġ tagħhom jiġu mqabbla permezz ta’ netwerk ta’ interkalibrar magħmul minn siti ta’ monitoraġġ f’kull Stat Membru u f’kull ekoreġjun fl-Unjoni. Id-Direttiva 2000/60/KE tesiġi li l-Istati Membri jiġbru, kif xieraq, it-tagħrif meħtieġ għas-siti inklużi fin-netwerk ta’ interkalibrar, sabiex dan jippermetti l-valutazzjoni tal-konsistenza tal-klassifikazzjonijiet tas-sistemi nazzjonali ta’ monitoraġġ mad-definizzjonijiet normattivi tat-Taqsima 1.2 tal-Anness V tad-Direttiva 2000/60/KE u l-komparabbiltà tar-riżultati tal-klassifikazzjonijiet tas-sistemi nazzjonali bejn l-Istati Membri.
(4)
Sabiex jitwettaq l-eżerċizzju tal-interkalibrar, l-Istati Membri huma organizzati fi Gruppi Ġeografiċi tal-Interkalibrar, magħmula minn Stati Membri li bejniethom jaqsmu tipi partikolari ta’ ilmijiet tal-wiċċ, kif iddefinit fit-Taqsima 2 tal-Anness tad-Deċiżjoni tal-Kummissjoni 2005/646/KE tas-17 ta’ Awwissu 2005 dwar l-istabbiliment ta’ reġistru ta’ siti sabiex jifformaw in-netwerk ta’ interkalibrar skont id-Direttiva 2000/60/KE tal-Parlament Ewropew u tal-Kunsill (2).
(5)
It-Taqsima 1.4.1 tal-Anness V tad-Direttiva 2000/60/KE tispeċifika li l-eżerċizzju tal-interkalibrar għandu jitwettaq fil-livell tal-element bijoloġiku, fejn jitqabblu r-riżultati tal-klassifikazzjoni tas-sistema nazzjonali ta’ monitoraġġ għal kull element bijoloġiku u għal kull tip ta’ massa ta’ ilma tal-wiċċ fost l-Istati Membri fl-istess Grupp Ġeografiku tal-Interkalibrar, u fejn tiġi vvalutata l-konsistenza tar-riżultati mad-definizzjonijiet normattivi msemmija fit-Taqsima 1.2 tal-Anness V tad-Direttiva 2000/60/KE.
(6)
Il-Kummissjoni ffaċilitat żewġ fażijiet tal-eżerċizzju tal-interkalibrar permezz tal-Istitut għall-Ambjent u s-Sostenibbiltà taċ-Ċentru Konġunt tar-Riċerka.
(7)
Fil-kuntest tal-Istrateġija ta’ Implimentazzjoni Komuni għad-Direttiva Qafas dwar l-Ilma, tħejjew tliet Dokumenti ta’ Gwida (Nru 6 (3) u 14 (żewġ verżjonijiet) (4)) sabiex jiġi ffaċilitat il-proċess ta’ interkalibrar. Huma pprovdew deskrizzjoni ġenerali tal-punti ewlenin tal-proċess ta’ interkalibrar u l-għażliet għat-twettiq tal-eżerċizzju inkluż il-perjodi ta’ żmien u r-rekwiżiti dwar ir-rappurtar.
(8)
Sal-2007, il-Kummissjoni kienet irċeviet riżultati ta’ interkalibrar għal għadd ta’ elementi ta’ kwalità bijoloġika. Dawn ġew inklużi fid-Deċiżjoni tal-Kummissjoni 2008/915/KE tat-30 ta’ Ottubru 2008 li tistabbilixxi, skont id-Direttiva 2000/60/KE tal-Parlament Ewropew u tal-Kunsill, il-valuri tal-klassifikazzjonijiet tas-sistemi ta’ monitoraġġ tal-Istati Membri bħala riżultat tal-eżerċizzju tal-interkalibrar (5), li tistabbilixxi l-valuri tal-limiti bejn il-klassijiet li l-Istati Membri għandhom jużaw fil-klassifikazzjonijiet tas-sistemi nazzjonali tal-monitoraġġ tagħhom. Ir-riżultati tal-ewwel fażi tal-eżerċizzju ta’ interkalibrar ma kinux kompluti, minħabba li mhux l-elementi kollha ta’ kwalità bijoloġika kienu koperti. Madankollu kien neċessarju li r-riżultati disponibbli tal-eżerċizzju tal-interkalibrar jiġu adottati sabiex jiġu żviluppati l-pjanijiet ta’ ġestjoni u l-programmi ta’ miżuri tal-ewwel baċir ta’ xmara skont l-Artikoli 11 u 13 tad-Direttiva 2000/60/KE.
(9)
Ir-riżultati ta’ din l-ewwel fażi tal-eżerċizzju ta’ interkalibrar ġew adottati fid-Deċiżjoni 2008/915/KE. Dawn ir-riżultati ġew inklużi fuq bażi provviżorja bi qbil li riżultati ulterjuri jkunu soġġetti għal Deċiżjoni ġdida meta l-Istati Membri jkunu pprovdew l-informazzjoni rilevanti skont it-Taqsima 1.4.1 tal-Anness V tad-Direttiva 2000/60/KE.
(10)
Sabiex jitneħħew il-lakuni u tittejjeb il-komparabbiltà tar-riżultati tal-interkalibrar fil-ħin qabel il-pjanijiet ta’ ġestjoni tat-tieni baċir ta’ xmara fl-2015, il-Kummissjoni bdiet it-tieni fażi tal-eżerċizzju ta’ interkalibrar.
(11)
L-Anness I ta’ din id-Deċiżjoni jistabbilixxi r-riżultati tal-eżerċizzju ta’ interkalibrar fejn ikun inkiseb b’suċċess l-interkalibrar, fil-limiti ta’ dak li huwa teknikament fattibbli f’dan il-punt.
(12)
L-Anness II tad-Deċiżjoni jistabbilixxi r-riżultati tal-eżerċizzju ta’ interkalibrar li fihom l-interkalibrar jinkiseb parzjalment. It-tlestija tal-passi kollha neċessarji fl-eżerċizzju ta’ interkalibrar għandu jsir b’mod li r-riżultati jiġu inklużi f’Deċiżjoni ġdida. Għaldaqstant, dawk ir-riżultati huma provviżorji.
(13)
L-Istati Membri għandhom ilestu l-eżerċizzju ta’ interkalibrar sat-22 ta’ Diċembru 2016 sabiex jippermettu li l-Kummissjoni tmexxi r-riżultati li hemm fih fl-Annessi I u II ta’ din id-Deċiżjoni f’Anness wieħed ta’ Deċiżjoni ġdida. Dan se jippermetti li dawn ir-riżultati jintużaw fiċ-ċiklu ta’ ppjanar tat-tielet baċir ta’ xmara.
(14)
It-tlestija tal-passi kollha neċessarji fl-eżerċizzju ta’ interkalibrar għandu wkoll jitwettaq sat-22 ta’ Diċembru 2016 għal dawk il-Gruppi Ġeografiċi tal-Interkalibrar u l-elementi ta’ kwalità bijoloġika fejn sa issa għad ma hemmx riżultati ta’ interkalibrar biex jiġu inklużi f’din id-Deċiżjoni. Dan se jippermetti wkoll li dawn ir-riżultati jiġu inklużi f’Deċiżjoni ġdida u jintużaw fiċ-ċiklu ta’ ppjanar tat-tielet baċir ta’ xmara.
(15)
Filwaqt li d-Direttiva 2000/60/KE tesiġi li l-interkalibrar għandu jitwettaq fil-livell tal-element ta’ kwalità bijoloġika, il-parametri uniċi (eż. il-klorofilla - konċentrazzjoni, jew il-limiti tal-fond tal-makroalgej u anġjospermi) f’ċerti każijiet huma meqjusa bħala rappreżentanti ta’ element ta’ kwalità bijoloġika sħiħ. F’każijiet tali, ir-riżultati tal-eżerċizzju ta’ interkalibrar huma stabbiliti fl-Anness I.
(16)
Hemm każijiet fejn l-Istati Membri żviluppaw metodi indipendenti li jkopru biss parti minn element ta’ kwalità bijoloġika (eż. metodu indipendenti għal makrofiti u fitobentos għall-element ta’ kwalità “makrofiti u fitobentos”). F’każijiet fejn l-interkalibrar għal tali elementi ta’ kwalità sottobijoloġika tlesta b’suċċess, ir-riżultati tal-eżerċizzju tal-interkalibrar ġew inklużi fl-Annessi u identifikati bħala element ta’ kwalità sottobijoloġika.
(17)
Ir-riżultati tal-eżerċizzju ta’ interkalibrar għandhom jirreferu għall-istatus ekoloġiku tal-mases tal-ilma. Jekk il-mases tal-ilma li jikkorrispondu għat-tipi interkalibrati jkunu mmarkati bħala mases ta’ ilma modifikati ħafna skont l-Artikolu 4(3) tad-Direttiva 2000/60/KE, ir-riżultati ppreżentati fl-Anness I u II ta’ din id-Deċiżjoni jistgħu jintużaw biex jinkiseb il-potenzjal ekoloġiku tajjeb tagħhom, sakemm jitqiesu l-modifiki fiżiċi tagħhom u l-użu relatat tal-ilma min-naħa tagħhom, skont id-definizzjonijiet normattivi fit-Taqsima 1.2.5 tal-Anness V tad-Direttiva 2000/60/KE.
(18)
L-Istati Membri għandhom japplikaw ir-riżultati tal-eżerċizzju ta’ interkalibrar għas-sistemi ta’ klassifikazzjoni nazzjonali tagħhom sabiex jistabbilixxu l-limiti bejn status għoli u dak tajjeb u bejn status tajjeb u dak moderat għat-tipi nazzjonali kollha tagħhom.
(19)
L-informazzjoni li se ssir disponibbli billi jiġu stabbiliti programmi ta’ monitoraġġ previsti fl-Artikolu 8 tad-Direttiva 2000/60/KE u r-reviżjoni u l-aġġornament tal-karatteristiċi tad-distrett tal-baċir tax-xmara previsti fl-Artikolu 5 tad-Direttiva 2000/60/KE, jistgħu jwasslu għal evidenza ġdida li tista’ twassal għall-addattament tal-progress xjentifiku u tekniku tas-sistemi ta’ monitoraġġ u klassifikazzjoni tal-Istati Membri, u eventwalment għal reviżjoni tar-riżultati tal-eżerċizzju ta’ interkalibrar sabiex tittejjeb il-kwalità tagħhom.
(20)
Id-Deċiżjoni 2008/915/KE għandha, għalhekk, titħassar u tiġi sostitwita skont dan.
(21)
Il-miżuri previsti f’din id-Deciżjoni huma skont l-opinjoni tal-Kumitat imsemmi fl-Artikolu 21(1) tad-Direttiva 2000/60/KE,
ADOTTAT DIN ID-DEĊIŻJONI:
Artikolu 1
1. Għall-fini tat-Taqsima 1.4.1(iii) tal-Anness V tad-Direttiva 2000/60/KE, l-Istati Membri għandhom jużaw fil-klassifikazzjoni tas-sistemi ta’ monitoraġġ tagħhom, il-valuri ta’ limitu bejn il-klassijiet li huma stipulati fl-Anness I u II ta’ din id-Deċiżjoni.
2. L-Istati Membri għandhom ilestu l-passi kollha meħtieġa fl-eżerċizzju ta’ interkalibrar għar-riżultati inklużi fl-Anness II ta’ din id-Deċiżjoni sat-22 ta’ Diċembru 2016.
Artikolu 2
Id-Deċiżjoni 2008/915/KE hija mħassra.
Artikolu 3
Din id-Deċiżjoni hija indirizzata lill-Istati Membri,
Magħmul fi Brussell, l-20 ta’ Settembru 2013.

Labels: 12
5
20